Ratse Kolbe weer gereed vir aksieCheslin Kolbe in aksie vir sy Franse klubspan. (Foto: Christophe Simon/AFP.) Dankie tog, Cheslin Kolbe is gereed vir aksie nadat hy vroeër sy enkel in ŉ wedstryd vir Toulon teen Lyon seergemaak het. Die Springbok-blits het toe ŉ drie vir Toulon gedruk, maar die vreugdevure is kortgeknip toe hy ŉ rukkie later die veld in trane verlaat het. Hy sal egter môre op heelagter uitdraf wanneer die Franse klub teen Benetton in die halfeindstryd van die Europese Uitdaagbeker kragte meet. Met spelers soos RG Snyman en Siya Kolisi op die krukkelys, sal Kolbe se wedstrydgereedheid welkome nuus vir die Springbok-bestuurspan wees. Dit lyk ook nie of die 29-jarige agterlynspeler van plan is om van klubspan te verander nie. Bernard Lemaître, Toulon-president, het bevestig dat Kolbe nog in die kleure van Toulon sal uitdraf. Die Suid-Afrikaanse buksie het reeds 11 drieë in sy 23 Springboktoetse gedruk, terwyl hy ook verlede November saam met spelers soos Faf de Klerk en Damian Willemse die Bokke se stelskoppligte in Handré Pollard se afwesigheid oorgeneem het. Hy was verlede jaar ook vir ŉ gedeelte van die internasionale seisoen op die krukkelys nadat hy sy kakebeen in die laaste toets teen Wallis in Kaapstad gebreek het. Hoewel spelers soos Canan Moodie en Kurt-Lee Arendse ook begin om hul stempel op die internasionale verhoog af te druk, lyk ŉ Springbok-spanlys wat Kolbe se naam bevat net soveel gevaarliker. Hy het al vantevore gewys dat hy ŉ speler vir die belangrike oomblik is toe hy Engeland se verdedigers geflous het om ŉ topdrie in die eindstryd van die Wêreldbeker-rugbytoernooi in Japan te druk.